“የሕዳሴው ግድብ ጉዳይ የኢትዮጵያ መገናኛ ብዙኃን አቅም የሚፈተሸበት አጋጣሚ ነው፡፡” ዶክተር ብሩክ ኃይሉ (በኦሃዮ ዩኒቨርሲቲ የጋዜጠኝነት ትምህርት ቤት መምህር)
የታላቁ ሕዳሴ ግድቡን በተመለከተ የኢትዮጵያ መገናኛ ብዙኃን አዘጋገብ ብሔራዊ ጥቅምን ከማስጠበቅ አንጻር የተቃኘ ነውን?የታላቁ የኢትዮጵያ ሕዳሴ ግድብ ጉዳይ የዓለም መገናኛ ብዙኃንን ትኩረት ስቧል፡፡ የእያንዳንዱ ኢትዮጵያዊ አስተዋጽኦ ያለበት ግድቡ ለኢትዮጵያውያን ዳግማዊ ዓድዋን እንዲዘክሩ ዕድል የሚከፍት ነው፤ ያኔ ክተት ለሀገር ሉዓላዊነትና ክብር፤ አሁን ደግሞ ክተት ለብሔራዊው የልማት ፕሮጀክት የሕዳሴው ግድብ ዕውን መሆን፡፡ ሁሉም ኢትዮጵያውያን በአንድነት ለአንድ ዓላማ የተሠለፉበት የቁጭት ፕሮጀክት ነው፤ ታላቁ የኢትዮጵያ ሕዳሴ ግድብ፡፡የግድቡን የውኃ አሞላልና አለቃቀቅ በተመለከተ ኢትዮጵያ፣ ሱዳንና ግብጽ ድርድር ከጀመሩ ዘጠኝ ዓመታት ተቆጥረዋል፡፡ ድርድሩ ዓለም የኢትዮጵያውያንን ብስለት የሚያይበት ነው፤ በመርህና በዓለም አቀፍ ሕግ በመጠቀም ዓባይ ግንድ ይዞ ከመዞር፣ የኢትዮጵያን ለም አፈር ይዞ ከመሄድ ይልቅ ድህነትን ታሪክ ለማድረግ እንዲያስችል ማድረጊያ ነው፡፡ ይህን ለዘመናት አንጀቷን አጥቦ፣ መሬቷን ጠርጎ አቅም ያሳጣውን መንገደኛ ወንዝ ኢትዮጵያውያን በተባበረ ክንድ ለሀገሩ ልማትም ለማዋል እየሠሩ ነው፡፡የግድቡ መገንባትና ሥራ መጀመር “የዜጎቼን ጥቅም ይነካብኛል” ያለችው ግብጽ በድርድር ሥም የውኃ ድርሻን የማስጠበቅ ሐሳብ እያራመደች፣ በጋራ ተጠቃሚነት ሥም የ1929 እና የ1959 (እ.አ.አ) የቅኝ ግዛት ውሎችን ገቢራዊ ለማስደረግ ጥረት እያደረገች ትገኛለች፡፡ ለሥምንት ዓመታት ያልተሳካላትን ጉዳይ ‘በአደራዳሪ ይታይልኝ’ ፍላጎትም እውን ሆኖ ሐሳቧ በኢትዮጵያ በኩል ተቀባይነት እንዲኖረው በዓለም ባንክ እና በአሜሪካ በኩል ጫና ለማድረግ ጥረት አድርጋለች፡፡ ጉዳዩ በኢትዮጵያ በኩል ተቀባይነት አለማግኘቱን ተከትሎም በተለያዩ መንገዶች ጫና ለማድረግ ጥረቷን ‘‘ሐሳቤን ይደግፋሉ’’ ካለቻቸው ሀገራት ጋርም ተማጽኖዋን ቀጥላለች፡፡ እራሷን ተበዳይ አስመስላ ለማሳየት ከምትጠቀምባቸው መንገዶቿ መካከል ደግሞ የመገናኛ ብዙኃን ይጠቀሳሉ፡፡የግብጽ መገናኛ ብዙኃን ግድቡን በተመለከተ እንዳንዱን ጉዳይ ከሀገራቸው ጥቅም አንጻር መዘገባቸውን ቀጥለዋል፡፡ የኢትዮጵያ መገናኛ ብዙኃንስ? በመንግሥት የሥራ ኃላፊዎች ከሚሰጡ ማብራሪያዎች ያለፈ፣ የሀገርን ጥቅም የሚያስጠብቅ፣ ጉዳዩን ለሕዝብ የሚያስገነዝብ፣ የኢትዮጵያን ዕውነት ለዓለም ማኅበረሰብ የሚያሳውቅ፣ የግብጽን መሠረተ ቢስ ወቀሳ በእውነተኛ መረጃ የሚያከሽፍ ዘገባ ከመሥራት አንጻር የት ላይ ነን? በጉዳዩ ላይ መገናኛ ብዙኃን ብሔራዊ ጥቅምን የማስከበር ሚናቸውን እንዴት መወጣት ይችላሉ? በሚለው ዙሪያ አብመድ ከኦሃዮ ዩኒቨርሲቲ ስክሪፕስ የጋዜጠኝነት ትምህርት ቤት መምህር ብሩክ ኃይሉ (ዶክተር) ጋር በስልክ ቆይታ አድርጓል፡፡እንደ ዶክተር ብሩክ ገለጻ የሕዳሴው ግድብ ጉዳይ የኢትዮጵያ መገናኛ ብዙኃን አቅም የሚፈተሸበት አጋጣሚ ነው፡፡ የሕዳሴው ግድብ የሁሉም ኢትዮጵያውያን ሀብት እና የዕድገት መሠረት በመሆኑ ለግድቡ መጠናቀቅ መላው አፍሪካውያን እና የዓለም ሕዝቦች እንዲያውቁ መገናኛ ብዙኃን በዕውቀት ላይ የተመሠረተ ሥራ ሊሠሩ እንደሚገባ አስገንዝበዋል፡፡ በመሆኑም በኢትዮጵያ ከቀደምት የሀገር መሪዎች ጀምሮ ‘‘ምን ዓይነት ሀገራዊ ቁርጠኝነት እንደነበራቸው፣ ሕዝቡም በዓባይ ላይ ምን ዓይነት የቁጭት ሐሳቦች እንደነበሩትና እንዳሉት በማስታወስ ኅብረተሰብን የማንቃት ሥራ ሊሠሩ ይገባል’’ ብለዋል የጋዜጠኝነት ትምህርት ቤት መምህሩ፡፡የኢትዮጵያ መገናኛ ብዙኃን በመርህ ላይ የተመሠረተ ዲፕሎማሲያዊ አካሄድን እና የዓለም አቀፍ የውኃ ሕጎችን በመገንዘብና በማስገንዘብ እንዲሁም የዘርፉ ባለሙያዎች እንዲተነትኑ በማድረግ ሊሠሩ እንደሚገባ አሳስበዋል፡፡ ይህ በእንዲህ እንዳለ በብሔራዊ ስሜት ግድቡ አሁን ካለበት 71 በመቶ ፈጥኖ እንዲጠናቀቅ በኅብረተሰቡ አንድነት እና ትብብር ላይ የተመሠረተ አካሄድ እንዲኖረው ማመላከት አስፈላጊ መሆኑንም ነው ዶክተር ብሩክ የመከሩት፡፡ የሕዝብ አንድነቱ እና በብሔራዊ ጥቅሙ አይደራደሬነቱ ለተደራዳሪዎች አቅም እንደሚፈጥርም አመላክተዋል፡፡ሌላው በመገናኛ ብዙኃን ሊተኮርበት የሚገባው ጉዳይ ደግሞ ኢትዮጵያውያን በአንድነት ተሰልፈው የተቀዳጁትንና በዓለም ሕዝብ ውስጥ ያገኙትን ክብር በማስታወስ ያለማንም እገዛ ወራሪ ኃይልን ታግለው የዓለምን እውነታ እንደቀየሩት ሁሉ ዛሬም ከዚያ የማይተናነስ ትግል ውስጥ መገኘታቸውን በአብነቶች አስደግፎ ማስገንዘብ ላይ ነው፡፡ በእያንዳንዱ ግለሰብ ስሜት ሳይሆን በሀገራዊ ስሜት ሀገሪቱ አሁን ከተጋረጡባት የሕዳሴ ግድብን እንዳትጠቀም ከሚያደርጉ ተፅዕኖዎች ማላቀቅ የሚያስችሉ፣ አንድነትና ትብብር እንዲፈጠር የሚያግዙ ዘገባዎችን አቅዶ መሥራትም ከመገናኛ ብዙኃኑ ኃላፊነቶች መካከል ተጠቃሾች መሆናቸውን ዶክተር ብሩክ አስገንዝበዋል፡፡